Enzo Duse el zera nato a Viładoxe el 2 de diçenbre 1901, el zera el fioło del farmacista del paexe, Gaetano, sindaco dal 1902 al 1906. Inte el 1906 el pare co la fameja el se trasferise a Rovigo e - inte el 1919 a Venesia che ła diventarà ła so sità de adosion. A sołi 18 ani, poco dopo ła fin de ła Grande Guera el xe zà redatore de ła Gazzetta di Venezia, par pasar, inte el 1922, al Gazetin prima come inviado special e po' come critico cinematografego. Inte el fratempo el taca a scrivare commedie, sia in italian che in vèneto. De area liberałe, no 'l gaveva vołesto aderir al fasismo e questo a ghe ga creà non pochi problemi, soratuto quando - col dramaturgo Sem Benelli - el se zera fato promotore de ła Lega Italica imediatamente siolta dal fasismo co decreto ministeriałe. Inte i dì ca xe seguìi ła fin del fasismo , el xe entrà inte el comitato de diresion del e questo, col successivo ritorno al potere del fasismo republican sostegnù dai todeschi, el ghe xe costà na condana a diexe ani de prexon ała cuałe el xe riusìo a scanpare scondendose. Entrà inte ła Resistensa, el ga cołaborà col Comitato de Liberasion Nasionałe de Udine. A guera finìa el diventa diretore responsabiłe de Veneto Liberale, del Giornale delle Venezie e, fin al 1950 diretor de ła Gazzetta Veneta. Inte el fratenpo el continuava a scrivare comedie in italian e veneto fin ała morte avegnù prematuramente el 7 de lujo 1963 a Venesia. El comune de Viładoxe el ghe ga dedicà na via.